VEDTEKTER



Revidert April 2024

# Styre og eierforhold

Borgund Menighetsbarnehage eies og drives av Borgund sokn Virksomheten bygger på Den Norske Kirkes grunnlag. Barnehagen skal drives i samsvar med gjeldende lover, forskrifter, vedtekter, fastsatt budsjett, årsplan for barnehagens pedagogiske virksomhet og PBLs tariffavtaler.

Barnehagen skal drives som heldagsbarnehage, barnehagen har godkjent 96 kvm leke og oppholdsareal, i tillegg disponeres peisestuen til 6 store barn.

# Formål

Barnehagen skal i nær forståelse og samarbeid med barnas hjem bidra til å gi barna en kristen oppdragelse. Barnehagen skal gi barna et stimulerende miljø med vekt på utviklings- og aktivitetsopplegg.

* Individuell og gruppevis støtte
* Utvikling av evne til toleranse og omsorg for andre
* Etisk og religiøs veiledning

Det skal legges til rette for en vid praktisering av den kristne formålsparagrafen, ved hjelp av formidling av bibelfortellinger, kristne barnesanger og kristen barnelitteratur i barnehagehverdagen.

# Soknerådets årsmøte

Soknerådets årsmøte er barnehagens øverste organ. Sakslisten til årsmøte skal blant annet innhold:

* Årsmelding
* Godkjennelse av årsregnskap og disponering av overskudd
* Orientering om budsjett
* Evt. forslag til vedtektsendringer
* Evt. forslag om oppløsning

# Styret

Soknerådet er barnehagens styre og arbeidsgiver.

Oppgavene er:

* Ansvar for at barnehagen drives i henhold til gjeldende lover og forskrifter
* Ansvar for barnehagens økonomi og bemanning
* Ansvar for fastsettelse av budsjett
* Ansettelse av daglig leder og fastsettelse av instruks for denne
* Arbeidsgiveransvar for daglig leder
* Barnehagen følger nasjonal sats for oppholdsbetaling for barnehager. Avvik fra nasjonal sats skal vedtas av soknerådet

# Styrer

Styrer er arbeidsgivers representant i barnehagen og ansettes av styret. Styrer er barnehagens daglige administrative og pedagogiske leder.

Styrer har ansvar for:

* At barnehagen har et internkontrollsystem som er i henhold til gjeldende lover og regler
* Daglig ledelse av barnehagen i samsvar med de retningslinjer og pålegg styret har gitt
* Ansettelse av personal innenfor de rammer styret har satt
* Utarbeide budsjettforslag
* At barnehagens regnskap er i samsvar med lover og forskrifter
* Å bemanne barnehagen innenfor de rammer styret har satt
* Styrer har møte-, tale- og forslagsrett i soknerådet
* Styrer rapporterer til daglig leder i soknet

# Samarbeidsutvalget

Samarbeidsutvalget (SU) skal være et rådgivende, kontaktskapende og samordnende organ for den pedagogiske virksomheten i barnehagen.

SU er sammensatt av to representanter valgt av foreldrerådet, to representanter fra de ansatte og to representanter fra eier.

Styrer har møte, tale og forslagsrett i SU, man har bare stemmerett hvis vedkommende er valgt medlem i SU.

Representanter for foreldre og ansatte velges for 1 år av gangen. Funksjonstiden for eiers representanter er 2 år.

Samarbeidsutvalget skal:

* Se til at barnehagen blir drevet innenfor rammene av barnehageloven, vedtekter, budsjett og årsplan
* Godkjenne barnehagens årsplan før den blir lagt frem for soknerådet.
* Få presentert/fremlagt godkjent budsjett.
* Uttale seg om vedtektsendringer

Saker som er viktig for virksomheten i barnehagen skal legges frem for SU. SU har rett til å uttale seg i slike saker før eier gjør vedtak

SU skal be om foreldrerådets syn i saker som regnes som særlig viktig for foreldrene.

SU konstituerer seg selv.

# Foreldrerådet

I foreldrerådet møter alle foreldre/foresatte til barna i barnehagen.

Foreldrerådet skal fremme samarbeidet mellom hjem og barnehage, og medvirke til et godt barnehagemiljø.

Foreldrerådet kan be om å få seg forelagt saker som er viktige for foreldrenes forhold til barnehagen. Foreldrerådet har rett til å uttale seg i slike saker før en avgjørelse blir tatt.

Ved avstemming i foreldrerådet gjelder en stemme for hvert barn, og vanlig flertallsvedtak.

# Ansettelse av personale

Personalet blir ansatt av styrer innenfor de rammer styret setter. Personalet blir ansatt med 6 måneders prøvetid.

Styrer og pedagogisk leder skal ha Barnehagelærerutdanning. Styrer fastsetter instruks for personalet.

De ansatte skal arbeide i samsvar med det formålet som er satt for virksomheten.

Personalet har taushetsplikt, og skal ved ansettelse legge fram gyldig politiattest og fremvise godkjent tuberkulosekontroll.

# Opptakskrets

Barnehagens opptakskrets er barn som bor i Ålesund kommune, samt nærliggende kommuner.

# Opptak av barn

Styrer foretar innstilling og opptak gjennom det samordnende opptaket i kommunen.

Søknad om opptak skjer på felles søknadsportal for Ålesund kommune.

Opptakskriterier:

* Barnehagelovens (§18) bestemmelser om prioritering av barn med nedsatt funksjonsevne
* Barn som det er fattet vedtak om etter barnevernsloven § 5-1 første ledd bokstav a til d, § 3-1 og § 3-4 første ledd bokstav b, har rett til prioritet ved opptak i barnehage.
* Barn av ansatte i Borgund Menighetsbarnehage og i Borgund sokn
* Søsken av barn som går i barnehagen

Opptaket foregår etter en helhetsvurdering der disse elementene også tas med:

* Søkere som har prioritert Borgund Menighetsbarnehage på 1. og deretter 2. valg.
* Tilstrebe en hensiktsmessig alders og kjønnssammensetning for å sikre en forsvarlig drift.
* Barn med lovfestet rett til plass under hovedopptaket

Barnehagen tildeler plasser fra 1. august. Tildelt plass beholdes ut barnehageåret det året barnet skal begynne på skole. Når tildelt plass er bekreftet gjelder en gjensidig oppsigelsestid på 3 måneder fra den 1. hver måned. Oppsigelse etter 1. april medfører en plikt til å betale foreldrebetaling ut barnehageåret. Dersom barnehagen får inn et nytt barn i oppsigelsesperioden skal foreldrebetalingsplikten i oppsigelsestiden reduseres forholdsmessig.

Ved gjentatte betalingsmislighold kan barnehageplassen sies opp med øyeblikkelig virkning.

Ved søknad om overflytting til ny barnehage ved hovedopptaket, sies barnehageplassen automatisk opp når man får tildelt ny plass.

# Åpningstider og ferie

Barnehagen er åpen fra 0715 – 1645. Barnehagen har stengt julaften, romjulen, nyttårsaften, halv dag onsdag før skjærtorsdag og 2 uker i juli. Det er fem planleggingsdager i barnehageåret hvor barnehagen er stengt.

Det må være påmeldt 5 barn eller mer for å holde barnehagen åpen i påsken.

Alle barna skal ha 4 uker ferie i løpet av barnehageåret, hvor av 3 skal være sammenhengende i sommerferien.

Barnehageåret varer 1. august til 31. juli.

# Foreldrebetaling

Barnehagen følger nasjonale satser for oppholdsbetaling.

Betalingen skal skje på forskudd hver måned.

Det betales for 11. mnd. pr barnehageår.

Barnehagen har søskenmoderasjon på 30 % for første søsken og 100% for andre søsken.

Barnehagen tilbyr 100 % plass.

# HMS

Barnehagen skal foreta internkontroll etter gjeldende regler og forskrifter. Det vises til barnehagens internkontrollsystem for dokumentasjon av barnehagens internkontrollsystem.

# Leke- og oppholdsareal

Barnehagens norm for arealutnyttelse er 4 kvadratmeter leke- og oppholdsareal pr barn over 3 år, og 5,3 kvadratmeter for barn under 3 år.

# Forsikringer

Barna er ulykkesforsikret under oppholdet i barnehagen etter regler gitt av forsikringsselskapet.

# Foreldremøter, dugnader m.m.

Barnehagen arrangerer minst et foreldremøte i barnehageåret. Foreldrerådet kan også arrangere foreldremøter.

Alle foreldre skal ha tilbud om to foreldresamtaler i barnehageåret.

Barnehagen har inntil 10 timers dugnadsplikt pr familie pr år.

# Iverksetting og endringer av vedtekter

Vedtektene for Borgund Menighetsbarnehage er gjeldende fra 3. september 2009.

Endringer av vedtektene kan bare gjøres av eier etter uttale fra samarbeidsutvalget, og skal sendes kommunen til orientering.

Eier kan gjøre vedtak om at driften skal legges ned og hvordan aktiva i tilfelle skal brukes.

Revidert og godkjent av Borgund Sokneråd april 2024.